google/wiki40b huggingface dataset:
SliTaz

Programmnodrošinājums

SliTaz ir iekļautas dažādas programmas, lai atjaunotu bojātu sistēmu, kopā 2.0 "stable" versijai ir pieejamas vairāk nekā 1300 programmu pakotnes. Tās var pieinstalēt caur pakotņu menedžeri Tazpkg.
SliTaz ir iekļautas daudzas

Vēsture

SliTaz izstrāde sākās 2006. gadā, šobrīd pēdējā versija ir 2.0, ir pieejama arī atjaunota, eksperimentālā versija (cooking version) 2.0 versijai. Šogad paredzēts izlaist arī 3.0 versiju. Projektu uztur šveicietis Kristofs Linkolns (Christophe Lincoln) un izstrādātāju komanda, kurā var iesaistīties jebkurš interesents.
Josefs Dobrovskis

Biogrāfija

Dzimis mūsdienu Ungārijā, kur bija tēva militārā dienesta vieta. Ģimenē pirmā bija vācu valoda, čehu valodu Dobrovskis iemācījās 10 gadu vecumā. 1769. gadā sāka mācības Prāgas universitātes filozofijas fakultātē. 1772. gadā Brno iestājās jezuītu ordenī, lai dotos uz Indiju, tomēr 1773. gadā ordenis tika likvidēts, Dobrovskis atgriezās Prāgā, kur turpināja mācības teoloģijas fakultātē.
Pēc universitātes beigšanas no 1776. līdz 1786. gadam bija mecenāta un apgaismotāja grāfa Nostica bērnu skolotājs, kur pievērsās Čehijas un slāvu vēstures studijām. Arī vēlākos gados Nostics atbalstīja Dobrovska darbību. 1784. gadā Dobrovskis bija viens no Čehijas Zinātņu akadēmijas dibinātājiem. 1789. gadā kļuva par garīgā semināra Olomoucā rektoru, tomēr 1790. gadā ar Leopolda II rīkojumu semināri tika slēgti, un Dobrovskis atgriezās Nostica ģimenē. 1792. gadā Karaliskās zinātnes biedrības uzdevumā viesojās Stokholmā, Abo, Pēterburgā un Maskavā, lai pētītu senus rakstus, kas tika izvesti no Čehijas Trīsdesmitgadu kara laikā. 1795. gadā Dobrovskis saslima ar psihisku slimību, kuras laikā sadedzināja vairākus manuskriptus, to skaitā paša sastādīto sorbu valodas vārdnīcu. 1805. gadā pilnībā izveseļojās. Miris 1829. gadā Brno, kur bija devies pētīt senus rokrakstus. Bez senatnes pētīšanas nodarbojās arī ar botāniku.
LIGO

Misija

LIGO projekts ir paredzēts tiešai kosmiskas izcelsmes gravitācijas viļņu atklāšanai. Gravitācijas viļņu mērāmas emisijas zinātnieki cer uztvert no dubultsistēmām (neitronu zvaigžņu vai melno carumu sadursmes vai saplūšanas), masīvu zvaigžņu supernovām (no kurām veidojas neitronu zvaigznes un melnie carumi), akrēcijas neitronu zvaigznēm, deformētu garozu neitronu zvaigžņu rotācijām, kā arī gravitācijas starojuma atliekām, kas veidojušās pēc Lielā Sprādziena. Teorētiski observatorija varētu arī novērot eksotiskākus fenomenus, piemēram, gravitācijas viļņus, kurus izraisījušas kosmisko stīgu oscilācijas vai inflācijas domēnu sienu sadursmes.

Observatorijas

LIGO sastāv no divām observatorijām, kuras šķir 3002 km. Viena no tām LIGO Livingston Observatory atrodas Livingstonā, Luiziāna štatā, otra — Hanfordas kodolrezervātā Vašingtonas štatā, netālu no Ričlendas.
Katra observatorija sastāv no "L" veida sistēmas, kuras iekšienē ir augstas pakāpes vakuums. Katrs plecs ir izstiepts 4 km garumā. Katrā vakuuma sistēmā var būt uzstādīti līdz pieciem interferometriem. Bez tam paralēli ar primāro var darbināt pusgaruma interferometru ar 2 km pleciem.
Livingstonas observatorijā ir uzstādīts viens lāzera interferometrs primārajā konfigurācijā. Henfordas observatorijā ir uzstādīts arī viens interferometrs, analoģisks Livingstonas interferometram, kā arī pusgaruma interferometrs.
Kristofers Bindulis

Spēlētāja karjera

Karjeru Bindulis sāka 2011.—12. gada sezonā Latvijas čempionāta komandā HS Rīga. Nākamo sezonu aizvadīja HK Juniors Rīga sastāvā, taču tad pārcēlās uz Ziemeļameriku. No 2013. līdz 2016. gadam spēlēja NAHL, daļu 2014.—15. gada sezonas aizvadot arī USHL čempionātā. 2016.—17. gada sezonā spēlēja NCAA čempionātā.
2017. gada 3. martā parakstīja trīs gadu līgumu ar NHL vienību Vašingtonas "Capitals".
Latvijas hokeja izlases sastāvā spēlējis 2017. gada Pasaules čempionātā.
Ekvatoriālās Gvinejas administratīvais iedalījums

Ekvatoriālās Gvinejas administratīvo iedalījumu veido 7 provinces. Provinces sīkāk iedalās 32 municipalitātēs.
Ģeogrāfiskais platums

Ģeogrāfiskais platums (φ) ir leņķis starp ekvatoru un kādu no poliem uz globusa. Platums var būt no 0° uz ekvatora līdz 90° uz Ziemeļpola. Ģeogrāfiskos platumus, kuri atrodas ziemeļu puslodē, dažreiz sauc arī par pozitīviem, bet tos, kuri atrodas dienvidu puslodē — par negatīviem. Tā kā Zeme nav pilnīgi apaļa, tad attālums starp divām paralēlēm ar 1 grāda intervālu visur nav pilnīgi vienāds, tas ir apmēram 111 km.
Bezdarbs

Bezdarbs jeb precīzāk bezdarba līmenis ir viens no ekonomiskās situācijas rādītājiem, to izsaka procentos no konkrētās vietas darba resursiem — darbspējīgajiem iedzīvotājiem.
Bezdarba līmenis ir daļa (izteikta procentos) darbaspēka, kas vēlas un ir spējīgi strādāt, bet kam nav darba un kas aktīvi meklē darbu.

Bezdarba formas

Makroekonomiskā teorijā tiek definētas dažādās bezdarba formas.

Frikcionālais bezdarbs

Īslaicīgu un reizēm pat neizbēgamu bezdarbu sauc par frikcionālo jeb dabisko bezdarbu. Frikcionālais bezdarbs rodas tāpēc, ka darba tirgus nepārtraukti mainās, informācija par darba iespējām ir nepilnīga un nepieciešams laiks, lai darba devēji un nenodarbinātie strādnieki atrastu cits citu. Pat tad, ja kopējais darba resursu daudzums ir nemainīgs, tā iekšienē notiek nepārtrauktas izmaiņas, vienmēr ir cilvēki, kas no jauna iesaistās darba tirgū, un citi dažādu iemeslu dēļ to pamet.
Bieži vien informācija par brīvajām darba vietām un prasībām, kas tiek izvirzītas pretendentiem uz šīm vietām, ir nepilnīga, un tas kavē noslēgt jaunus darba līgumus.

Strukturālais bezdarbs

Ja bezdarbu rada tehnoloģijas izmaiņas un strādnieki spiesti zaudēt darbu, līdz viņi pārkvalificējas, to sauc par strukturālo bezdarbu.

Cikliskais bezdarbs

Cikliskā bezdarba gadījumā pieprasījums pēc darbaspēka ievērojami mainās. Tas saistīts ar saimniecisko darbību valstī. Ekonomiskās krīzes laikā, kad ražošana samazinās, daudzi uzņēmumi tiek slēgti un bezdarba līmenis palielinās, savukārt, uzlabojoties ekonomiskajai situācijai, iespējas sameklēt darbu palielinās.

Sezonālais bezdarbs

Sezonālais bezdarbs ir līdzīgs nepietiekama pieprasījuma radītajam (cikliskajam) bezdarbam, arī to izraisa izmaiņas darba pieprasījumā. Tomēr šajā gadījumā izmaiņas ir iepriekš paredzamas un atkārtojas gadu no gada.

Pilnīga nodarbinātība

Pilnīga nodarbinātība nozīmē, ka vienīgie nenodarbinātie ekonomiski aktīvie cilvēki ir tie, kas maina darba vietu.
Jāns Laco

Spēlētāja karjera

Profesionāļa karjeru Laco sāka 2000.—2001. gada sezonā, debitējot Slovākijas Ekstralīgas kluba MHk 32 Liptovský Mikuláš sastāvā. Par kluba pamatvārtsargu Jāns gan kļuva vien 2004.—2005. gada sezonā, tās gaitā pārceļoties uz HC Košice rindām. HC Košice rindās Laco aizvadīja vēl divas sezonas, tad uz gadu atgriezās Liptovski Mikulāšā, bet 2008.—2009. un 2009.—2010. gada sezonas aizvadīja jau HKm Zvolen kluba rindās. 2010.—11. gada sezonā spēlēja HK Nitra sastāvā.
2011.—12. gada sezonu aizvadīja KHL kluba Popradas "Lev" rindās, taču tad pievienojās Doņeckas "Donbass". Ja pirmajā sezonā Laco dalīja spēles laiku komandas vārtos ar Ēriku Ešbergu, 2013.—14. gada sezonā viņš bija "Donbass" otrais vārtsargs aiz Maikla Leitona muguras. 2014. gada vasarā hokejists noslēdza līgumu ar Astanas "Baris", tās sastāvā aizvadot nākamās divas sezonas. 2016. gada vasarā pievienojās Čehijas Ekstralīgas vienībai HK Homutova.
2012. gada Pasaules čempionātā tika atzīts par turnīra labāko vārtsargu, tiekot iekļauts arī turnīra simboliskajā izlasē. Laco čempionātā kopā ar izlasi izcīnīja sudraba medaļas.
Delfīnu dzimta

Izskats un īpašības

No visām vaļveidīgo dzimtām delfīnu dzimtā ir vislielākā sugu dažādība. Mazākais dzimtā ir maoru delfīns (Cephalorhynchus hectori maui), kura ķermeņa garums mazākajiem indivīdiem ir 1,2 m un masa 40 kg.  Toties lielākais ir zobenvalis (Orcinus orca), kura lielākie tēviņi sasniedz 9,5 m garumu un masu 8 tonnas. Tomēr lielākā daļa sugu sver 50 – 200 kg. Vairumam sugu ir stāva muguras spura un pierē eholokācijas orgāns, lai gan ir sastopami izņēmumi. Ādas krāsai var būt dažādas variācijas. Vairumam sugu ir daudz zobu, apmēram 100 - 200, lai gan dažām sugām ir mazāk zobu.

Barošanās

Visas delfīnu sugas ir plēsīgas un barojas ar dzīvnieku izcelsmes barību. Lielākā daļa pamatā barojas ar zivīm, bet tiek medīti arī kalmāri un vēžveidīgie. Toties zobenvalis medī arī jūras zīdītājus, piemēram, roņus un citus vaļus, un delfīnus, kā arī jūras putnus, piemēram, pingvīnus.

Komunikācija

Delfīni ir sabiedriski un parasti veido barus. Dažām sugām barā var būt arī vairāki simti vai tūkstoši delfīnu. Dažām sugām bars ir samērā brīvs un neorganizēts, īpatņi brīvi pievienojas un atvienojas no bara. Bet citām sugām bari ir pastāvīgāka kopiena, kuru parasti vada dominējošs tēviņš. Delfīni savā starpā komunicē ar skaņām un eholokāciju. Grūsnības periods ilgst 10 - 12 mēnešus un piedzimst viens mazulis.
13. aprīlis

13. aprīlis ir gada 103. diena pēc Gregora kalendāra (104. diena garajā gadā). Līdz gada beigām ir atlikušas 262 dienas.
Butānas administratīvais iedalījums

Butānas administratīvo iedalījumu veido 20 distrikti, kuri sīkāk iedalās 207 ciemu grupās.
Kūra (pilsēta)

Ģeogrāfija

Pilsētas platība ir 28,09 km² no tiem 18,8% pilsētas teritorijas tiek izmantotas lauksaimniecības vajadzībām, 52% veido mežu platības, 25,1% ir ceļi, ielas un ēkas, bet 4,1% — upes, ledāji un kalni. Gandrīz visu pilsētas teritoriju ieskauj Alpu kalni. Augstums pilsētā svārstās sākot no 593 m līdz pat 1800 metriem virs jūras līmeņa.

Iedzīvotāji

Pilsētā dzīvo 33 984 tūkstoši iedzīvotāju no tiem 81% pilsētas iedzīvotāju runā vācu valodā, 5,4% — retoromāņu valodās, 5,1% — itāļu valodā un 0,4% — franču valodā.
Deniss Kveids

Biogrāfija

Deniss Kveids dzimis 1954. gada 9. aprīlī Hjūstonā elektriķa Viljama Kveida un nekustamo īpašumu tirdzniecības aģentes Huanitas Kveidas ģimenē. Arī viņa vecākais brālis Rendijs Kveids ir aktieris.
Beidzis vidusskolu Bellairā, studējis teātra mākslu Hjūstonas Universitātē, taču to nav pabeidzis.

Кarjera

Pametis mācības universitātē, Kveids pārcēlās uz Losandželosu, kur sākumā strādāja par oficiantu un klaunu atrakciju parkā. Kinoaktiera karjeru uzsāka 1975. gadā, filmējoties epizodiskās lomās. Kinokritiķu ievērots, 1983. gadā ieguva astronauta lomu filmā The Right Stuff.
1984. gadā filmā Dreamscape tēloja gaišreģi, kas cenšas ietekmēt ASV prezidenta sapņus. Viņa nākamā fantastikas filma bija "Mans ienaidnieks".
No 1979. līdz 2017. gadam Deniss Kveids filmējies vairāk nekā 50 filmās, tai skaitā 2000. gadā Frenka Salivana lomā režisora Gregorija Hoblita uzņemtajā filmā "Frekvence".
Kveids divas reizes nominēts Zelta Globusa balvai — par lomām filmā Far from Heaven (2002) un TV filmā The Special Relationship (2010). Vairākkārt nominēts arī citām kinobalvām vai ieguvis tās. 2005. gadā Kveidam piešķirta zvaigzne Holivudas Slavas alejā.
XXIV Vispārējie latviešu Dziesmu un XIV Deju svētki

Dalībnieki

Kopkorī bija 12 000 dziedātāju, bet divos deju svētku lielkoncertos piedalījās 13 500 dejotāju. Svētkos piedalījās arī apvienotais pūtēju orķestris, simfoniskie orķestri, vokālie ansambļi, koklētāju ansambļi (280 dalībnieku), folkloras kopas (1700 dalībnieku), tautas mūzikas ansambļi (250 dalībnieku), vokālās un instrumentālās grupas, džeza mūziķi, amatieru teātri viesu kolektīvi.
Virsdiriģenti bija Aira Birziņa, Ivars Cinkuss, Jānis Ērenštreits, Agita Ikauniece, Mārtiņš Klišāns, Sigvards Kļava, Jēkabs Ozoliņš, Arvīds Platpers, Edgars Račevskis, Māris Sirmais, Ints Teterovskis, Romāns Vanags un Jānis Zirnis. Goda virsdiriģenti Terēzija Broka, Ausma Derkēvica, Jānis Dūmiņš, Gido Kokars, Imants Kokars, Pauls Kvelde, Roberts Zuika.
Viesdiriģenti Alo Ritsings (Igaunija) un Vītauts Miškinis (Lietuva).
Deju virsvadītāji: Jānis Ērglis, Rolands Juraševskis, Taiga Ludborža, Jānis Marcinkevičs, Iluta Mistre, Ilze Mažāne, Arta Melnalksne, Zanda Mūrniece, Jānis Purviņš, Gunta Skuja. Goda virsvadītāji: Marga Apsīte, Aija Baumane, Ojārs Grasis, Imants Magone, Zigurds Miezītis, Vilis Ozols, Ingrīda Saulīte, Uldis Šteins, Osvalds Štrauss, Uldis Žagata.

Norise

Kopkoris uzstājās divos koncertos, bet deju kolektīvi divos lieluzvedumos izdejoja laiku – Rīts, Diena, Vakars, Nakts, Ausma.

Koncepcija

Šo dziesmusvētku pamatideja bija "Laiks". 
Māra Zālīte: "Laiks mums ir katram savs un vienlaikus visiem kopīgs. Vai tas būtu viens cilvēks vai tauta, vai arī Pasaule tās plašākajā tvērienā. Uzvedums aptver vienu dienu, vienu pasaules tapšanas apli līdz pat jauna apļa iesākumam, dejās atspoguļojot novadu tradīcijas, kas sakņojas folkloras horeogrāfiskajā un muzikālajā materiālā.
Dziesma ir mūsu vairogs, bruņas un vienīgais ierocis. Un izrādās – varens ierocis.
Dziedot dzimu… tūkstoš balsīs gavilē tas Lielais Dzīvais, kas ir Viens. Tā dīvainā substance, kuru pustumsā kā izbrīnā pārstaigā prožektoru stari. Jā, DZIEDOT. Tas nozīmē – pieslēdzoties neizsmeļamajam gara spēka avotam – Dziesmai, mēs dzimstam, mēs rodamies kā personības. Kā personību kopums mēs radām savu tautu, kā tauta mēs radām cilvēci. Cildenāko, kas mīt cilvēka dvēselē, mēs ieliekam Dziesmā. Tas vairs nekad nepazūd. Simtkārt pavairotu un pastiprinātu, mēs to saņemam atpakaļ. Pēc gada, pēc gadsimta, pēc tūkstoš gadiem."
Maleīns

Maleīns (latīņu: malleinum) ir no Burkholderia mallei baktērijām iegūts attīrītu olbaltumu maisījums, ko lieto ļauno ienāšu diagnostiskā testa jeb maleīna raudzes veikšanai. Tas ir pozitīvs tiem dzīvniekiem (zirgiem, ēzeļiem, mūļiem) un cilvēkiem, kam ir bijusi inficēšanās ar šīm baktērijām un izstrādājies pastiprināts jutīgums (hipersensitivitāte) pret tām.
Pirmos zinātniskos rakstus par maleīna iegūšanu un izmantošanu diagnostikai 1891. gadā publicēja latviešu mikrobiologi Kristaps Helmanis un Oto Kalniņš.
Munin

Munin ir tīklu uzraudzības lietotne, kas parāda diagrammas, izmantojot tīmekļa saskarni. Tajā uzsvars tiek likts uz vienkāršību. Izmantojot Munin, var viegli pārraudzīt datora, tīkla, kā arī lietotņu izmantotos resursus. Ar Munin palīdzību ir viegli noteikt, kas tieši ir par problēmu.
Programma tika izstrādāta Norvēģijā, tās nosaukums cēlies no norvēģu mitoloģijas. Munin tulkojumā nozīmē atmiņa. Programma izmanto RRDtool, kuras veidotājs ir Tobijs Otaiks (Tobi Oetike), un programmēta, izmantojot Perl. Munin ir meistara/mezgla arhitektūra, kurā meistars ik pa laikam "aptaujā" mezglus, lai saņemtu datus. Munin saglabā datus RRD formatā un, ja nepieciešams, pārvērš tos par diagrammām. Munin ir uzrakstīts tā, lai spraudņu veidošana būtu vienkārša.
Viena no labākajām Munin īpašībām ir tās neatkarība no konkrētās sistēmas. Tā var tikt izmantota ne tikai IT nozarē, bet arī tirgzinībā, transporta un sakaru un aviācijas nozarē. RRD datubāzu lielākā priekšrocība ir tās cikliskums. Tās izmērs laika gaitā nepalielinās. Vecie dati tiek arhivēti un pēc laika izdzēsti. Dati par pēdējām 48 stundām tiek saglabāti ar 5 minūšu intervālu, dati par pēdējām 10 dienām tiek saglabāti ar pusstundas intervālu, dati par 449 dienām tiek glabāti ar 1 diennakts intervālu.
Alektene

Alektene vai Alcitene (latīņu: Allecten vai Allciten) bija sēļu zeme līdz 13. gadsimta vidum, kad to iekļāva Livonijas ordeņa valsts teritorijā.

Teritorija

Tiek uzskatīts, ka 1251. gada dokumentā minētais Alektenes pilsnovads atradies lielu mežu vidū Daugavas kreisajā krastā uz dienvidaustrumiem no Kalves zemes.  
Kaut gan precīza lokalizācija nav iespējama, visticamāk, ka mūsdienās Alektenes vai Alcitenes zemes teritoriju aizņem Ilūkstes novads, kam lietuviešu valodā ir saglabājusies nosaukuma forma Alūksta (vai Ilūkšta, Alūkšta). Vēl 16. gadsimtā Ilūkste dēvēta par Ilikseni (vācu: Illiksen). Lietuvas Sēlijas daļā blakus Ilūkstes novadam atrodas Rokišķu rajons, kurā ar līdzīgu nosaukumu atrodams pilskalns pie Alsetas ezera (Alsetos piliakalnis). 
1251. gada 3. februārī Romas pāvesta kūrija pieņēma lēmumu likvidēt Zemgales bīskapiju un tās teritoriju pievienot Rīgas bīskapijai, tomēr Livonijas ordenis panāca, ka 1254. gada 23.maijā Romas pāvests Inocents IV sevišķi apstiprināja Livonijas ordeņa tiesības uz Alektenes, Kalves, Sēlenes, Medenes un Nīcgales pilīm un ciemiem.
1259. gada dokumentā, kurā Lietuvas ķēniņš Mindaugs precizēja Livonijas ordenim dāvinātās Sēlijas zemes robežas, minēti Alze, Medennen, Calven, Mallaisen, Thowraggen, Utten, Uspal u.c. pilsnovadi . 
Alze var tikt identificēta ar agrāk 1251. gadā pieminēto Allecten pilsnovadu.
Ziemeļu Dvina

Nosaukuma izcelsme

Saskaņā ar Maksa Fasmera etimoloģisko vārdnīcu, upes nosaukums radies no Daugavas nosaukuma Krievijā (Rietumu Dvina). Toponīms Dvina nav radies no urāliešu valodām un tā izcelsme ir neskaidrs. Tiek uzskatīts, kas tas ir indoeiropiešu vārds ar kādreizējo nozīmi "upe" vai "straume".
Komiešu valodā upi sauc Vinva, kur вы́н apzīmē spēku, bet ва ūdeni, upi, radot nozīmi "spēcīgā upe".

Upes baseins

Ziemeļu Dvinas garums ir 744 km. Kopā ar vienu no tās satekupēm Suhonu tas ir 1302 km, aptuveni tik pat gara kā Reinas upe centrālajā un Rietumeiropā. Upes baseins ir 357 052 kvadrātkilometri, kas ir ASV štata Montānas izmērā. Ziemeļu Dvinas beseins iekļauj lielas daļas no Volgodas un Arhangeļskas apgabala, kā arī Komi Republikas rietumu daļu un Kirovas apgabala ziemeļu daļu, kā arī nelielu teritoriju Jaroslavļas un Kostromas apgabala ziemeļos. Upes baseinā atrodas tādas nozīmīgas pilsētas kā Arhangeļska un Vologda, kā arī mazākas vēsturiski nozīmīgas pilsētas kā Veļikijustjuga, Totma, Solvičegodsks un Holmogori.
Upes baseins izvietojies T formā. 558 km garā  Suhona plūst uz austrumiem un satiekas ar uz ziemeļiem plūstošo Jugu Veļikijustjugas pilsētā. Apvienotā straume, ko sauc par Ziemeļu Dvinu, plūst uz ziemeļiem aptuveni 60 km un satiekas ar uz rietumiem plūstošo Vičegdu (1130 km gara) Kotlasas pilsētā. Apvienotā upe plūst uz ziemeļrietumiem un ietek Baltajā jūrā pie Arhangeļskas. Suhona-Vičegda vija svarīgs transporta ceļš no austrumiem uz rietumiem, bet Ziemeļu Dvina-Juga bija ziemeļu-dienvidu ceļš. Suhonas augštece tagad ar Ziemeļu Dvinas kanālu ir savienota ar Volgas-Baltijas ūdensceļu, kas savieno Sanktpēterburgu ar Maskavu.
25. februāris

25. februāris — gada 56. diena pēc Gregora kalendāra. Līdz gada beigām ir atlikušas 309 (310 garajā gadā) dienas.
Veļ Sīzifs akmeni

Sižets

Tēlnieki Arta Dumpe, Aivars Gulbis un Oļegs Skarainis sarunājas ar filmas autoriem par to, kāda ir mākslinieka sūtība un kāds ir mākslinieka liktenis.
Rīgas "Unions"

Rīgas "Unions" ir bijušais Latvijas hokeja klubs, kas laika posmā starp 1931. un 1939. gadu spēlēja Latvijas hokeja līgā, pirmajās divās Latvijas hokeja līgas sezonās izcīnot čempiones titulu - tas notika 1931.—32. un 1932.—33. gada sezonās.
Komandas menedžeris tās pirmajās sezonās bija Pauls Frēlihs.
Kanopus-V № 3

Lidojuma gaita

Kanopus-V № 3 startēja 2018. gada 1. februārī 02:07UTC ar nesējraķeti Sojuz-FG/Fregat no Baikonuras kosmodroma. Kopā ar to tika palaisti arī pavadoņi Kanopus-V № 4, S-Net 1, S-Net 2, S-Net 3, S-Net 4, Lemur-2-Kadi, Lemur-2-TheNickMolo, Lemur-2-Jin-Luen, Lemur-2-UramChanSol, D-Star One Phoenix.
Pirmo attēlu Kanopus-V № 3 uzņēma 9. februārī.
Fermā mazā teorēma

Pseidopirmskaitļi

Ja a un p ir savstarpēji pirmskaitļi un aᵖ⁻¹-1 dalās ar p, tas nenozīmē, ka p ir pirmskaitlis. Ja tas nav pirmskaitlis, tad to sauc par Fermā pseidopirmskaitli ar bāzi a. Piemēram, 341 ir Fermā pseidopirmskaitlis ar bāzi 2.
Ja skaitlis p ir Fermā pseidopirmskaitlis ar bāzi a jebkuram a, kas ir savstarpējs pirmskaitlis ar p, bet tas nav pirmskaitlis, tad p sauc par Kārmaikla skaitli. Mazākais Kārmaikla skalitlis ir 561. Kārmaikla skaitļu esamība ir iemesls, kāpēc nav spēkā apgrieztā Fermā mazā teorēma.

Pielietojums

Fermā mazā teorēma ir viena no svarīgākajām skaitļu teorijas teorēmām un tā tiek izmantota arī citās jomās. Tā nozīmīga teorēma kriptogrāfijas jomā, jo tā ir radījusi vairākas tehnikas pirmskaitļu pārbaudei. Tā tiek izmantota RSA šifrēšanas algoritma pareizības pārbaudīšanai.
Skopje

Vēsture

Seno Skupi (Skupi) dibinājuši dardāni (dardani) 3. gadsimtā p. m. ē. Kopš 148. gada tā ir romiešu varā, un ir Augšmēzijas (Moesia superior) provinces galvaspilsēta. Kopš 395. gada — Bizantijas impērijā. 483. gadā šeit piedzima viens no izcilākajiem Bizantijas imperatoriem Justiniāns I. 518. gadā seno Skopji gandrīz pilnīgi noposta zemestrīce.
Justiniāns liek atjaunot savu dzimto pilsētu, un to, nosaucot par Justiniana Prima, uzceļ citā vietā (lejpus pa Vardaru). Pilsētu 7. gadsimta beigās gandrīz pilnīgi noposta iebrukušās slāvu ciltis. Vēlākā gaitā Skopje ir cīņas arēna starp Bizantiju un Bulgārijas Pirmo valsti. 11. gadsimta beigās pilsētu atkal izposta zemestrīce.
13. gadsimta vidū Skopje ir bulgāru valdnieka Konstantīna I Asena galvaspilsēta. 1282. gadā Skopji ieņem serbi. 14. gadsimta vidū Skopje ir varenākā Serbijas valdnieka Stefana Dušana impērijas galvaspilsēta. 1392. gadā, trīs gadus pēc izšķirošās Kosovas kaujas, Skoji ieņem Osmaņu impērija, kuras īpašumā Skopje ir līdz 1912. gadam. Tās nosaukums šajā laikā bija Iskiba (Üsküb), un tā bija Kosovas vilājeta centrs.
1555. gadā pilsētu vēlreiz izposta zemestrīce. 1689. gadā pilsētu noposta austriešu ģenerālis Pikolomīni. Vēlākos gados pilsēta pamazām panīkst un 19. gadsimta vidū tajā ir apmēram 10 000 iedzīvotāju.
Pilsētas atdzimšana sākas pēc 1873. gada, kad caur to tiek ierīkota Belgradas—Saloniku dzelzceļa līnija. Pilsētas iedzīvotāju etniskais sastāvs bija raibs — šeit dzīvoja albāņi, serbi, bulgāri, turki, čigāni. Arī pašus maķedoniešus līdz 20. gadsimta vidum pieskaitīja vai nu pie serbiem vai bulgāriem, atkarībā no politiskās nepieciešamības.
1903. gadā Skopje ir viens no neveiksmīgās, pret turkiem vērstās Ilindenas sacelšanās (Илинденско востание) centriem. 1912. gada 12. augustā turkus no Skopjes padzen albāņu spēki. Pēc dažiem mēnešiem Pirmā Balkānu kara laikā pilsētu ieņem serbi.
Pirmā pasaules kara laikā Skopji ieņem bulgāru armija, tomēr pēc kara Skopje tiek iekļauta Serbu, horvātu un slovēņu karalistē (t.i. Dienvidslāvijā).
Arī Otrā pasaules kara laikā pilsētu ieņem Bulgārijas karaspēks. Pēc kara tiek nodibināta Maķedonijas Tautas republika, par kuras galvaspilsētu tiek izraudzīta Skopje. 1963. gadā Skopjē atkal notiek zemestrīce, kura izposta pilsētu. Tiek nopostītas 80% ēku.
1991. gada 17. septembrī Maķedonijā notiek referendums par neatkarību, un Skopje kļūst par neatkarīgās Maķedonijas Republikas galvaspilsētu. Jāatzīmē, ka Maķedonija, atšķirībā no citām Dienvidslāvijas republikām, neatkarību ieguva bez asiņaina kara.